Sent søndag aften fik politiet en anmeldelse om en brand i en villa i Hurup. Ejeren af huset omkom ved branden.

Søndag aften klokken 23.40 fik politiet en anmeldelse om en brand på Ny Refsvej i Hurup i Thy. Her var en villa brudt i brand. Midt- og Vestjyllands Politi oplyser, at den 57-årige ejer af huset omkom ved branden. Ifølge politiet tyder det på, at han døde af røgforgiftning. Politiet har en formodning om, hvad der kan have startet branden, men nærmere undersøgelser skal fastlægge, hvad der er sket. De pårørende til den 57-årige mand er underrettet.